Javaslat A TANÁCS HATÁROZATA az Európai Unió által a Kereskedelmi Világszervezet (WTO) 9. miniszteri konferenciáján belül képviselendő álláspont meghatározásáról /* COM/2013/0750 final - 2013/0364 (NLE) */





INDOKOLÁS 1. A JAVASLAT CÉLJA A WTO 9. miniszteri konferenciájára 2013. december 3. és 6. között kerül sor Indonéziában. Folyamatban vannak a tárgyalások azokról a célokról, amelyekkel kapcsolatban a miniszteri konferencián belül várhatóan megállapodás születhet. Ezek közül néhány a dohai fejlesztési menetrend részét képezi, és a velük kapcsolatos egyezség az első lépést jelentené a tárgyalások teljes dohai fordulójának lezárása felé. A WTO 9. miniszteri konferenciája a dohai fejlesztési menetrenden kívüli, különálló témákat is tárgyalhat, ezek azonban egy másik tanácsi határozatra irányuló javaslat tárgyát képezik. A dohai fejlesztési menetrenddel kapcsolatos kérdésekről szóló tárgyalások három téma mentén zajlanak: a kereskedelmi eljárások egyszerűsítése, mezőgazdaság és fejlesztés. Az Európai Unió rendkívüli fontosságot tulajdonít a kereskedelmi eljárások egyszerűsítésére vonatkozó egyezség kialakításának, ami valamennyi WTO-tag számára jelentős gazdasági haszonnal járna. Amennyiben a kereskedelmi eljárások egyszerűsítésére vonatkozó tárgyalások a 9. miniszteri konferenciáig a vártak szerint haladnak, akkor a WTO-tagok elvileg politikai egyezségre juthatnak az egyezmény alapszövegéről. Az egyezmény szövegének véglegesítésére azonban csak 2014-ben, az egyezmény hatálybalépésekor végrehajtani tervezett rendelkezések végrehajtási ütemterveinek elkészítését követően kerülhet sor, mivel ezek az ütemtervek az egyezmény szerves részét képezik. Amennyiben a tárgyalások kedvezően haladnak ebbe az irányba, és a 9. miniszteri konferencia ki tud alakítani egy ilyen jellegű politikai egyezséget a kereskedelmi eljárások egyszerűsítését célzó WTO-egyezményt illetően, akkor a 9. miniszteri konferencián született egyezség részeként döntés születhet egyes fejlesztési és mezőgazdasági kérdésekben is. E fejlesztési és mezőgazdasági kérdések némelyike várhatóan tanácsi határozatot igényel már a 9. miniszteri konferenciára, így azok e javaslat tárgyát képezik. 2014-ben vélhetően egy másik tanácsi határozatra is szükség lesz a kereskedelmi eljárások egyszerűsítését célzó WTO-egyezménnyel kapcsolatos uniós álláspontról, amint az egyezmény szövege teljesen elkészül, és meg kell határozni az EU WTO-n belül képviselt álláspontját. Ezért a tanácsi határozatra irányuló javaslat kizárólag azokra a fejlesztési és mezőgazdasági célokra vonatkozik, amelyekről a 9. miniszteri konferencián egyezség születhet. E célok a következők: · a fejlődő országok különleges és megkülönböztetett bánásmódjára vonatkozó ellenőrző mechanizmus: a WTO Általános Tanácsa által 2002. július 31-én jóváhagyott iránymutatással összhangban a WTO kereskedelmi és fejlesztési bizottságának rendkívüli ülése keretében befejező szakaszba értek az ellenőrző mechanizmus szerepére, szerkezetére és feladatára vonatkozó tárgyalások. Az ellenőrző mechanizmusnak az a célja, hogy előmozdítsa a fejlődő és a legkevésbé fejlett tagoknak a multilaterális kereskedelmi rendszerbe való integrálódását; · vámkontingens-kezelés: a 9. miniszteri konferencia alkalmával kialakítandó szövegnek átláthatósági rendelkezéseket és alultöltöttségi mechanizmust is tartalmaznia kell. Átláthatóság szempontjából a vámkontingens-kezelés hasonlóvá válik a behozatali engedélyezési intézkedésekhez, és így a behozatali engedélyezési eljárásokról szóló WTO-egyezmény hatálya alá kerül, azaz egyes eljárási és átláthatósági kötelezettségek rá is kiterjednek (pl. kötelező közzététel, a kérelmek feldolgozásának és az értesítés határideje). Emellett szükségességi vizsgálatot kell végezni annak biztosítása érdekében, hogy az igazgatási eljárások ne jelentsenek az intézkedés végrehajtásához szükségesnél nagyobb terhet. Az alultöltöttségi mechanizmust illetően, amennyiben egy vámkontingens feltöltöttségi aránya 65% alatt van egy bizonyos időszakon belül (vagy értesítés hiányában), a behozatalt végző WTO-tagot felkérhetik, hogy a vámkontingens-kezelésben a beérkezési sorrend szerinti módszerre vagy automatikus, feltétel nélküli engedélyes rendszerre térjen át; · élelmiszerbiztonság: a 9. miniszteri konferencia során olyan békezáradékra vonatkozó egyezségre kell törekedni, amely védelmet nyújt egyes fejlődő tagországok élelmiszerbiztonsági programjai számára azzal szemben, hogy ellenük a WTO-n belül egy bizonyos időszakon belül és bizonyos feltételek mellett kifogást emelhessenek. Ez miniszteri határozatot igényelhet. A jelen javaslat célja az, hogy lehetővé tegye az Európai Unió számára, hogy csatlakozzon a fenti témák kapcsán a 9. miniszteri konferencián kialakított konszenzushoz. A javaslat így arra irányul, hogy a Tanács hatalmazza fel a Bizottságot arra, hogy az Európai Unió nevében a WTO-n belül képviselt álláspont értelmében csatlakozzon a konszenzushoz az említett határozatok meghozatalának támogatása érdekében. Tekintettel arra, hogy a miniszteri konferencia december 3. és 6. között lesz, és folynak a tárgyalások a lehetséges bali csomag egyes elemeivel kapcsolatban, a Bizottság várakozásai szerint a Tanácsnak akkor kellene határozatot hoznia, amikor a releváns szövegek helyzete már kellően egyértelmű; ez adott esetben magát a miniszteri konferenciát is jelentheti. 2. A JAVASLAT JOGALAPJA Az Európai Unió működéséről szóló szerződés (EUMSZ) 218. cikkének (9) bekezdése értelmében a Tanács a Bizottságnak vagy az Unió külügyi és biztonságpolitikai főképviselőjének a javaslata alapján kialakítja a valamely nemzetközi megállapodással létrehozott szervben az Unió által képviselendő álláspontot, amennyiben az ilyen szervnek joghatással bíró jogi aktust kell elfogadnia. A miniszteri konferencia vámkontingens-kezeléssel, élelmiszerbiztonsággal és ellenőrző mechanizmussal kapcsolatban hozott határozatai e rendelkezés hatálya alá tartoznak. A tervezett intézkedések mindegyike a közös kereskedelempolitika körébe tartozik (az EUMSZ 207. cikke) és közvetlenül kapcsolódik a WTO és a multilaterális kereskedelmi rendszer működéséhez. 3. A JAVASLAT HATÁLYA A Bizottság felhatalmazást kap arra, hogy az Európai Unió nevében képviselt álláspont értelmében csatlakozzon a konszenzushoz abból a célból, hogy támogassa a miniszteri konferencia által az élelmiszerbiztonságra, vámkontingens-kezelésre és az ellenőrző mechanizmusra vonatkozó határozathozatalt. A 218. cikk (10) bekezdésének megfelelően az Európai Parlamentet haladéktalanul és teljes körűen tájékoztatják. 2013/0364 (NLE) Javaslat A TANÁCS HATÁROZATA az Európai Unió által a Kereskedelmi Világszervezet (WTO) 9. miniszteri konferenciáján belül képviselendő álláspont meghatározásáról AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 207. cikke (4) bekezdésére, összefüggésben 218. cikke (9) bekezdésével, tekintettel az Európai Bizottság javaslatára, mivel: (1) Az Európai Unió rendkívüli fontosságot tulajdonít a multilaterális kereskedelmi rendszer működésének és fokozatos megszilárdításának, valamint elismeri az előmozdulás szükségességét a multilaterális kereskedelmi tárgyalások dohai fejlesztési fordulója terén. A WTO 9. miniszteri konferenciájának sikeres kimenetele elmozdulást jelentene e cél teljesítése felé, és egyezséget hozna a kereskedelmi eljárások egyszerűsítését célzó WTO-egyezményt illetően, korlátozott eredményekkel kiegészítve azt a mezőgazdasági és fejlesztési – főként a legkevésbé fejlett országok számára problémát jelentő – kérdések terén. (2) A fejlesztés áll a kereskedelmi tárgyalások dohai fordulójának középpontjában. A Kereskedelmi Világszervezet Általános Tanácsa 2002. július 31-i ülésén jóváhagyta a különleges és megkülönböztetett bánásmódra vonatkozó ellenőrző mechanizmus létrehozásáról szóló, a kereskedelmi és fejlesztési bizottság rendkívüli ülésén kiadott ajánlást. Ezen ellenőrző mechanizmusnak elő kell mozdítania a fejlődő és a legkevésbé fejlett tagoknak a multilaterális kereskedelmi rendszerbe való integrálódását. A kereskedelmi és fejlesztési bizottság rendkívüli ülésének keretén belül már befejező szakaszba értek az említett ellenőrző mechanizmus szerepére, szerkezetére és feladatára vonatkozó tárgyalások. Az Európai Uniónak támogatnia kell a miniszteri konferencia ehhez kapcsolódóan hozott határozatát. (3) A mezőgazdaság a dohai fejlesztési menetrend kulcsfontosságú eleme, és teljes körű megoldására kizárólag egy olyan végső eredmény révén van lehetőség, amely a dohai fejlesztési menetrend mandátuma keretében számos más területet is felölel. Ennek ellenére az Európai Unió elismeri egyes WTO-tagok ahhoz fűződő érdekeit, hogy már a WTO 9. miniszteri konferenciája tárgyaljon egyes mezőgazdasági kérdéseket, ami együtt járna egy nagyratörő, a kereskedelmi eljárások egyszerűsítését célzó egyezményre vonatkozó politikai egyezség kialakításával. (4) A vámkontingensek eredményes kezelése és felhasználásuk átláthatósága elengedhetetlenül fontos elem az uruguayi forduló során a mezőgazdasági termékek piacra jutását illetően tett korábbi kötelezettségvállalások megfelelő végrehajtása szempontjából. A WTO keretében 2013-ban folytatott tárgyalások során a tagoknak lehetőségük volt megállapodásra jutni egy vámkontingens-kezelési mechanizmus végrehajtásáról, amely kiterjed átláthatóságra vonatkozó rendelkezésekre és egy alultöltöttségi mechanizmusra is. Átláthatóság szempontjából a vámkontingens-kezelést hasonlóvá kell tenni a behozatali engedélyezési intézkedésekhez és így a behozatali engedélyezési eljárásokról szóló WTO-egyezmény hatálya alá kell vonni, azaz egyes eljárási és átláthatósági kötelezettségeket ki kell rá terjeszteni. Emellett szükségességi vizsgálatot kell végezni annak biztosítása érdekében, hogy az igazgatási eljárások ne jelentsenek az adott intézkedés végrehajtásához szükségesnél nagyobb terhet. Az alultöltöttségi mechanizmust illetően, amennyiben egy vámkontingens feltöltöttségi aránya elmarad egy bizonyos időszakra meghatározott szinttől (vagy értesítés hiányában), a behozatalt végző WTO-tagot felkérhetik, hogy a vámkontingens-kezelésben a beérkezési sorrend szerinti módszerre vagy automatikus, feltétel nélküli engedélyes rendszerre térjen át. A miniszteri konferencia vámkontingens-kezeléssel kapcsolatos határozathozatala most várható, és ahhoz az Európai Uniónak támogatását kell nyújtania. (5) A WTO-tagoknak képesnek kell lenniük a szükséges programok – köztük a biztonsági élelmiszerkészlet-tartalékolási közprogram – WTO-szabályokkal összhangban történő végrehajtására. A nemzetközi kereskedelem torzulásának elkerülése érdekében a biztonsági élelmiszerkészlet-tartalékolási közprogramoknak meg kell felelniük a WTO-tagok által megállapított különleges feltételeknek. A WTO keretében 2013-ban folytatott tárgyalások során a tagoknak lehetőségük nyílt megfelelő megoldást találni a fejlődő országok által kiépített e programokra vonatkozóan, méghozzá a tagok között létrejött olyan egyetértés (békezáradék) formájában, miszerint egy adott időszakon belül nem emelnek kifogást e programok ellen, mindaddig, amíg azok bizonyos feltételeknek megfelelnek. A miniszteri konferencia ezen egyetértés megerősítésével kapcsolatos határozathozatala most várható, és ahhoz az Európai Uniónak támogatását kell nyújtania. (6) Az Európai Unió arra irányuló döntése, hogy a WTO. 9. miniszteri konferenciáján belül csatlakozzon az ellenőrző mechanizmushoz, a vámkontingens-kezeléshez és az élelmiszerbiztonsághoz kapcsolódó konszenzushoz, a kereskedelmi eljárások egyszerűsítését célzó egyezmény kapcsán elért haladás és főként annak a függvénye, hogy a miniszteri konferencia politikai egyezségre jut-e ezen egyezmény szövegéről, ELFOGADTA EZT A HATÁROZATOT: 1. cikk Az Európai Unió élelmiszerbiztonságra, vámkontingens-kezelésre és az ellenőrző mechanizmusra vonatkozó álláspontja a WTO-tagok között létrejött konszenzushoz való csatlakozás a határozatoknak a 9. miniszteri konferencia általi elfogadása céljából. 2. cikk Ez a határozat az elfogadásának napján lép hatályba. Kelt Brüsszelben, -án/-én. a Tanács részéről az elnök